Solidariteit vra hof om regering te dwing om regstelwet te wysig | Maroela Media
Solidariteit gaan eerskomende Woensdag die arbeidshof in Johannesburg vra dat sekere dele van wetgewing oor regstellende aksie ongrondwetlik verklaar word en dat die Wet op Gelyke Indiensneming gewysig word. Dit kan die einde van regstellende aksie, soos dit tans daar uitsien, beteken.
Die hofaansoek van Solidariteit volg nadat 'n gelykheidsverslag van die Suid-Afrikaanse Menseregtekommissie (SAMRK) bevind het dat sekere elemente van Suid-Afrika se regstellendeaksieprogram nie aan die Grondwet en internasionale regsverpligtinge voldoen nie.
Die SAMRK het aanbeveel dat die Wet op Gelyke Indiensneming gewysig moet word en dat die regering binne ses maande ná die uitreiking van die verslag terugvoering moet gee oor hoe die wet verander gaan word.
Die regering het nie aan die SAMRK se aanbeveling voldoen nie. Solidariteit vra nou dat die hof die SAMRK se bevindings bevestig.
Die verslag van die SAMRK volg op aanbevelings van die Verenigde Nasies se komitee vir die uitwissing van alle vorme van rassediskriminasie (CERD) wat skerp kritiek op Suid-Afrika se stelsel van rasseklassifikasie gelewer het.
Die aanbevelings van die VN-komitee volg ná voorleggings van die departement van justisie en van Solidariteit in 2016 voor dié komitee in Genève, Switserland. Solidariteit het daarna ook 'n petisie by die SAMRK ingedien waarin gevra is dat Suid-Afrika se voldoening aan internasionale vereistes ondersoek word.
Volgens dr. Dirk Hermann, bestuurshoof van Solidariteit, is die kern van die SAMRK-verslag dat regstellende aksie meer genuanseerd toegepas moet word; dat behoefte en omstandighede in ag geneem moet word; en dat die manier hoe dit nou toegepas word tot rassekwotas lei.
"Regstellende aksie in Suid-Afrika het in 'n rassetelling ontwikkel wat niks meer met regstelling te doen het nie, maar alles met ras. Suid-Afrika implementeer steeds 'n rassestelsel ten spyte daarvan dat die land se menseregtewaghond bevind het dat dit ongrondwetlik is. Om dit voort te sit sonder om te poog om die bevinding ter syde te stel, is minagtend teenoor 'n instelling wat deur die Grondwet ingestel is, en minag ook die Grondwet self," het Hermann verduidelik.
Werkgewers wat gedwing word om 'n streng beleid van rasseverteenwoordiging te volg, of werknemers wat daardeur benadeel word, kan nou argumenteer dat Suid-Afrika se menseregtewaghond bevind het dat dié praktyk ongrondwetlik is.
Volgens Hermann het die regering nie die verslag van die SAMRK op hersiening geneem nie en is dus daaraan gebonde. Ons vra nou die hof om die regering te dwing om die aanbevelings te implementeer, wat sal beteken dat die Wet op Gelyke Indiensneming gewysig moet word.
"Ironies genoeg was die konvensie vir die uitwissing van alle vorme van rassediskriminasie oorspronklik 'n anti-apartheidskonvensie wat grootliks deur die ANC tydens die vorige bedeling by die VN beding is. Die ANC word nou deur sy eie konvensie van onbillike rassediskriminasie aangekla. Die hofsaak wat voorlê is 'n direkte gevolg van Solidariteit se internasionalisering van sy stryd teen onbillike rassediskriminasie," het Hermann gesê.
Groot dankie Solidariteit. Ons hier in Namibie ondersreun jul saak met groot erns. Deur al die jare sederd onafhanklikheid woed hierdie euwel, onreg steeds hier ook. As jy na ons arbeidssektor kyk dan sal jy oortuig wees hier is nie meer blankes in hierdie land nie. Ek hoop ernstig dat hier ook n burgerlike liggaam na vore sal kom om vir hierdie internasionalereg op te staan.
Ek glo almal weet wat die uitslag sal wees en dit is dat dit vlg hulle nie ongrondwetlik is nie.
GEEN regter gaan in Solidariteit se guns beslis nie, want dan is hy of sy dadelik werkloos.
In Zimbabwe het die howe aanmekaar Mugabe se grondonteiening van wit boere as ongrondwetlik verklaar. Mugabe het dit omseil deur eenvoudig daardie regters af te dank en met regters te vervang wat sy beleid 100% nagepraat het.
Mooi so Solidariteit – wys hul waar Dawid die Wortels gegrawe het!!!
Solidariteit verdien die ondersteuning van almal in die land wat benadeel word deur die huidige bedeling. Dankie vir julle volgehoue pogings om ons toekoms vooruitsigte te verbeter.